Марко Ганчев
Повелително наклонение

chitanka.info

Ако ли мене, филолога,

ме бихте питали

причината коя е

за гибелта на всички повелители,

аз мога да ви кажа, мога.

Причината е тая,

без съмнение,

че на глагола „мога“

е чуждо повелителното наклонение.

Опитай се, кажи

на някого: „Можи!“.

Опитайте, кажете

на някои: „Можете!“.

И гибелта

на властелините ще разберете.

Те можели да кажат:

— Сейте жито!

Те можели да кажат:

— Пейте песни!

И хората покорно сеели,

и хората покорно пеели,

и даже упорито.

Но ни от хляба

ставало изкуство,

ни от изкуството им — хляб.

Безчувственият властелин

изпитвал чувство,

макар и смътно, че е слаб.

Разбирал докъде му е мощта —

той можел като самозван баща

да заповядва на човека божи

да върши всякакви неща,

но не и да ги може.

И аз самият

мога нещичко и знам,

че можещият сам си заповядва.

Сам.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.